
Technológiai rendszerek diagnosztikai vizsgálata folyamatinformációk alapján generált Petri hálókkal

Dolgozatomban egy új, modell alapú eljárást mutatok be diszkrét eseményű rendszerek diagnosztikai ellenőrzésére. A vizsgált technológiai rendszert, részben folyamatbányászatból származó technológiai információkat felhasználva, hierarchikus színezett Petri hálóval modelleztem. A modellezés során létrehoztam a technológiai rendszer hibamentes működését leíró normál referencia modellt és a különböző hibalehetőségeket tartalmazó kiterjesztett modelleket.
A technológiai rendszer működését CPNTools szoftvert felhasználva vizsgáltam, és a szimulációk során előforduló eseményeket naplófájlokban gyűjtöttem. A beépített hibalehetőségekhez különböző valószínűségeket rendeltem, így a modell adott számú futtatásával a valóságoshoz hasonló üzemmenetet generáltam. A technológiai rendszer szimulált működését leíró Petri hálót a működés során kapott logfájlokból állítottam elő. Az így rekonstruált modellt összevetve a normál és a különböző hibás működési módokat leíró kiterjesztett hálókkal, következtetni lehet a rendszer működésének a helyességére. Hibás működés esetén meghatározható az előforduló hiba típusa, illetve súlyossága. A szimulált működéseket leíró Petri hálók és a referencia modellek összehasonlítására a legnagyobb közös részgráfon alapuló módszert alkalmaztam.
A naplófájlok adatainak feldolgozásához saját programot fejlesztettem (Converter elnevezéssel). E szoftver segítségével egyrészt a referencia modelleket alakítottam át alacsony szintű Petri hálókká, másrészt a szimulált működés adataiból rekonstruáltam az annak megfelelő alacsony szintű Petri háló modellt. A transzformációk eredményeként elvégezhető vált a gráfok közötti távolság meghatározásán, illetve a ProM adatbányászati szoftverben elvégzett szerkezeti elemzéseken alapuló hibadiagnosztikai eljárás.
 



